贈督師曹將軍
作者：毛直方
朝代：宋

paragraphs: 泰階煌煌色已齊，祥飆爲掃蚩尤旗。
幅員浩蕩春臺熙，不遣桴鼓驚鋤犂。
羽林宿衛環三陲，居安却慮忘戰危。
整暇自許忘其機，司馬八法律以規。
蒐苗獼狩凜弗違，碧油有幢儼軍師。
手持虎節談魚麗，閩關不以山與溪。
歌舞七德宣皇威，有來視師省檄飛。
將軍名已草木知，干戈俎豆睢陽時。
已分勾當江南歸，流芳奕葉今孫枝，此行且賦從軍詩。
時清未用歌采薇，天子有道守四夷。